Mai Mercado (KF), 2025-01-14:
Tak for det.
Landet over ses en farlig udvikling, hvor unge helt ned til 13-14-årsalderen, nogle er endda 12 år gamle, udvikler et misbrug af morfinlignende piller, opioider.
Og vi står med al sandsynlighed foran den perfekte storm.
Stofferne er lettilgængelige på sociale medier, der smugles opioider som aldrig før ind over de danske grænser.
De unge ved ikke, hvor farlige de er.
Pusherne sælger pillerne, for straffen er mildere, end når de sælger andre typer af euforiserende stoffer, og misbrugscentrene er ikke gearet til den nye type misbrugere.
Vi mangler stadig væk at se konkret politisk handling, og alt taler for, at misbruget lige om lidt kan eksplodere.
Flere af de unge, som medvirker i tv-dokumentarerne om opioider, og som har været afhængige, fortæller samstemmende, at de blev spurgt af deres venner, om ikke de ville prøve stoffer.
De fortæller også, hvordan de valgte en opioidpille, fordi de troede, at det var det mindst farlige.
Det kom jo i en blisterpakning, det lignede medicin, det blev kaldt en chillpill, slap af-pille, hvor man ligesom kunne sænke skuldrene, det, man også kalder en kæmpe Panodil.
Og her tog de i den grad fejl.
Det er afsindig svært at udtrappe opioidafhængighed.
Som en af mine partifæller, byrådsmedlem i Varde Kommune Steen Holm Iversen, siger: Man bliver vanvittig afhængig af det.
»Man bliver vanvittig afhængig af det, og jeg vil vove at sige, at har man først slugt én pille, er det som at have indgået en pagt med djævlen, som er ekstrem svær at komme ud af.«
Forældrene ved slet ikke, at det her eksisterer.
De tror stadig væk, at de skal advare deres børn imod piller i sjove farver ligesom i 1990'erne eller noget, som kan sniffes eller injiceres.
De aner ikke, at den lille pille i blisterpakken findes.
Sidste år tog vi initiativ i Retsudvalget til en høring om opioider, og til trods for et virkelig godt program, som der var flere ordførere inde over, var det faktisk begrænset med medvirkning fra politikernes side, men der var rigtig stor interesse fra et stort publikum, som mødte frem, og det var rigtig godt.
Der var både interessante perspektiver fra myndigheder og også fra eksperter, som blev fremlagt.
Siden hen er regeringen kommet med et udspil, og vi kan kun være glade for i Det Konservative Folkeparti, at der ligger tre solide konservative forslag, som var med i vores første udspil, som kom tilbage i 2023, og det er bl.a. at lukke morfinfinten, således at strafniveauet afspejler opioidernes farlighed, at kunne lukke kiosker, som sælger opioider, og at politiet skal have mulighed for at beslaglægge, konfiskere og sælge biler og andre køretøjer, som anvendes til salg af narko.
Siden hen, efter at være kommet med de ti udspil, kom vi med et yderligere udspil, hvor der var tre opfølgende, og udspillene har generelt drejet sig om konkrete forslag på retsområdet, sundhedsområdet og socialområdet.
Det er også derfor, at vi sammen med en i øvrigt samlet opposition – og så tit sker det heller ikke, at vi sådan finder sammen på tværs om vedtagelsestekster –
har appelleret til, at regeringen laver en samlet forhandling.
Og det har vi, fordi vi ofte, når vi eksempelvis sidder på retsområdet, oplever, at der, hvor problemerne egentlig er, eller det, vi støder ind i, skal løses på nogle af de andre områder, skal løses på socialområdet i form af en anden tilgang til misbrugsbehandling eller skal løses på sundhedsområdet, eksempelvis hvor mange opioidpiller man udskriver fra sundhedsvæsenets side.
Det er derfor, vi gerne vil have den integration, og det er derfor, vi gerne vil have den her koordination.
For vi kan ikke løse alt i Retsudvalget, og godt nok kan vi sætte lys på vigtige emner igennem høringer og lignende, men vi kan jo ikke have det tværgående blik, som en regering kan.
Man må bare sige, at Danmark er kommet på fornavn med en række opioidpræparater: dolol, tramadol, oxycontin, oxycodon.
Det er bare for at nævne nogle.
Vi er ikke helt så meget på fornavn med fentanyl endnu.
Vi ser det mest fra USA, fra Portland og Oregon, hvor der jo er en opioidkrise, ikke bare under opsejling, men som brager derudad.
Den er ikke kommet til Danmark endnu, heldigvis.
Men mon ikke også, at det kalder på handling?
Derfor vil vi jo gerne genoptage opfordringen til regeringen om at indkalde til tværgående forhandlinger, således at vi helhedsorienteret kan sætte ind imod opioider, herunder også fentanyl.